Vesthimmerlands Kommune følger Mariagerfjord og Rebild.

I forrige uge ophævede Mariagerfjord og Rebild Kommune afbrændingsforbud. Nu følger Vesthimmerlands Kommune, der ophæver afbrændingsforbuddet med øjeblikkelig virkning. Det er den seneste tids regn og Danmarks Meteorologiske Instituts tørkeindeks, der har fået beredskabet til at ophæve forbuddet, så det nu igen er tilladt at grille og bruge ukrudtsbrændere i det offentlige. Beredskabsinspektør opfordrer alligevel til at være forsigtig. - Da regnen er faldet meget uensartet i kommunen, og der stadig kan være tørkeramte områder, bør man have skærpet opmærksomhed på at ild og gløder ikke spreder sig. Man skal sørge for at holde ild under observation indtil de sidste gløder er slukket, siger Michael Holm Pedersen i en pressemeddelelse. Der har været udstedt afbrændingsforbud siden den 19. juli.